Lily-myn: Nuwe reddingsmetodes oorweeg‘n Lugfoto van die ineenstorting op 5 Februarie 2016 van Vantage Goldfields se Lily-myn. Foto: JacarandaFM via Mpumalanga EMS Mosebenzi Zwane, minister van minerale hulpbronne, het Sondag weer die myn besoek om die nuutste inligting oor die reddingspoging van die mynbestuur en ŉ span inspekteurs van die departement te kry. “Die span oorweeg nou ander alternatiewe om die skeepshouer te bereik,” het Zwane gesê. Volgens Zwane is besluit die situasie ondergrond is te gevaarlik vir reddingsaksies om voort te gaan. “Nadat die tweede opening geboor is, het ŉ klein span ondergronds gegaan en gevind rotse val steeds en die grond is nie stabiel genoeg om die reddingspanne in te stuur nie,” het hy gesê. “Hoewel dit teleurstellend is dat hierdie opsie nie gewerk het nie, sal die regering saam met die myn en ander kenners werk om ander alternatiewe te oorweeg om die skeepshouer uit te haal.” Die minister sal in die komende week ŉ verslag ontvang wat deur kenners saamgestel word om op die pad vorentoe te besluit. Yvonne Mnisi, Pretty Mabuza en Solomon Nyarenda was in die skeepshouer toe ŉ gedeelte van die Lily-myn op 5 Februarie ineengestort het. Reddingspanne probeer sedertdien by die skeepshouer uitkom, maar was tot dusver onsuksesvol. Lees alle vorige berigte oor die Lily-myn op Maroela Media.